དྲིས་ལན།དོན་ངོ་མར་བཤད་ན་སྒྲུང་གཏམ་ལ་བརྩམས་སྒྲུང་དང་སྒྲུང་རྩོམ་སོགས་རིགས་མི་འདྲ་བའི་ཐ་སྙད་སྦྱོར་གྱིན་ཡོད་ཀྱང་།ངས་བལྟས་ན་མིང་གི་ཐད་ནས་དེ་དག་ལ་དབྱེ་བ་ཆེར་མ་མཆིས་སྙམ།དེ་བས་ངས་ཉེ་ཆར་སྒྲུང་གཏམ་ཞེས་འབོད་ཀྱིན་ཡོད་ཅིང་།དེ་ནི་ཕལ་ཆེར་སྦྲང་ཆར་རྩོམ་སྒྲིག་ཁང་གི་འབོད་ལུགས་དེའི་རྗེས་སུ་འབྲངས་པ་ཡིན་ཤས་ཆེ།ངས་ཅི་འདྲ་བཏགས་ཀྱང་རུང་།སྤྱིར་སྒྲུང་གཏམ་ནི་གཏམ་རྒྱུད་དང་ཁ་འབྲལ་ཐབས་མེད་པའི་རྩོམ་ལུས་ཤིག་རེད་ལ།ཁྱོད་ཀྱིས་གཏམ་རྒྱུད་མེད་པའི་སྒྲུང་གཏམ་ཞིག་འབྲི་རྒྱུ་ཟེར་ན་དེ་ནི་ཧ་ཅང་དགོད་བྲོ་བའི་ཁ་མཚར་ཞིག་ཏུ་སྙམ་སྲིད།གཏམ་རྒྱུད་མེད་ན་སྒྲུང་གཏམ་གྱི་མིང་དེ་ལ་ཡང་སྙན་ངག་ཟེར་བའམ་ཡང་ན་ལབ་བརྡོལ་ཟེར་ཡང་སྲིད།གཏམ་རྒྱུད་ཀྱི་རང་བཞིན་དེ་ནི་ངས་སྒྲུང་གཏམ་གྱི་ཁྱད་ཆོས་གཙོ་བོ་ཞིག་ཏུ་རྩི་བཞིན་ཡོད།ཡིན་ནའང་སྐབས་འདིར་ཁྱོད་ཀྱིས་བཤད་འདོད་པ་ནི་རང་རེའི་སྒྲུང་གཏམ་དག་ཏུ་མི་སྣ་ངོ་སྤྲོད་བྱས་པ་ཙམ་ལས་མི་སྣའི་ནང་སེམས་སྔོག་འདོན་དང་སྣང་བརྙན་གསར་བཞེངས་བྱས་པའི་ཐད་འདང་གིན་མི་འདུག་ཟེར་བ་རེད་སྙམ།དེ་ནི་ངོ་མ་དེ་འདྲ་ཞིག་རེད།དེ་སྔོན་ངས་སློབ་མ་དག་ལ་སློབ་ཁྲིད་བྱེད་སྐབས་ཀྱང་རྒྱུན་དུ་དེ་ལྟར་བཤད་པ་ཡིན་ཏེ།དཔེར་ན་མི་དེ་ནི་དཔའ་བོ་ཞིག་ཡིན་ཚེ་ཁྱོད་ཀྱིས་དཔའ་བོ་ཞིག་རེད་ཅེས་བཤད་མི་རུང་བར་ཁོ་རང་ཡ་ང་བའི་གཡུལ་སར་མངགས་ཏེ་དགྲ་དམག་བརྒྱ་ཕྲག་མང་པོ་སྡོང་པོ་བསྒྱེལ་བ་ལྟར་བྱེད་དུས་སུ་ཞིག་གིས་ཁོ་ནི་དཔའ་བོ་མ་རེད་ཟེར་ཕོད།ཕྱོགས་དུ་མ་ནས་སྣང་བརྙན་གསར་བཞེངས་བྱེད་པའི་ཕྱོགས་སུ་གཞོལ་ཡོད་མེད་དེ་ནི་སྤྱིར་གཏང་གི་གཏམ་རྒྱུད་དང་སྒྲུང་གཏམ་བར་གྱི་ཁྱད་པར་རེད།ངས་བལྟས་ན་གནད་དོན་འདིའི་འབྱུང་རྐྱེན་གཙོ་བོ་ནི་རྩོམ་པ་པོ་རྩོམ་ནང་དུ་རྒྱུན་ཞུགས་བྱས་པའི་སྐྱོན་ཞིག་རེད་སྙམ།འོན་ཀྱང་རྩོམ་ནང་དུ་འབོད་པའི་ཐ་སྙད་དང་པོ་བཀོལ་པ་ཡིན་ཚེ་གནད་དོན་དེ་འདྲ་མི་འབྱུང་ལ།འབོད་པའི་ཐ་སྙད་གསུམ་པ་བཀོལ་ན་སྐྱོན་དེ་ལ་ཧ་ཅང་དོགས་ཟོན་བྱེད་དགོས་སྙམ།